Twee vliegtuie bots in die lug in GautengArgieffoto van ZS-OMN van Central Flying Academy (Foto: Central Flying Academy/Facebook) Minstens vier mense is dood toe twee vliegtuie in die lug teen mekaar gebots het in die omgewing van Grasmere in die suide van Gauteng. Kabelo Ledwaba, woordvoerder van die Burgerlike Lugvaartowerheid (BLO) het Dinsdag in ŉ verklaring gesê lede van sy ongeluk- en voorvalondersoekeenheid is na die toneel ontbied. Die ongeluk het Maandagaand plaasgevind. “Die ondersoekspan is op die toneel en hulle is besig om bewyse te versamel. Dit sal die grootte, omvang en verwagte tydsduur van die ondersoek bepaal,” het Ledwaba gesê. Die doel van die ondersoek is om die oorsaak van die ongeluk te bepaal en aanbevelings te maak om soortgelyke ongelukke te voorkom, het hy bygevoeg. ŉ Voorlopige verslag sal na verwagting binne 30 dae gereed wees. Maroela Media verneem leerlingvlieëniers was besig met nagvlug-opleiding.